Ρόβινι

Το Ρόβινι (κροατικά: Rovinj‎‎, προφέρεται: [rǒviːɲ], βενετικά: Rovigno‎‎, ιστριακά: Ruvèigno‎‎ ή Ruveîgno, αρχαία ελληνικά: Ρυγίνιον‎‎, λατινικά: Ruginium‎‎) είναι παραθαλάσσια πόλη στην Κροατία. Η πόλη βρίσκεται στη χερσόνησο της Ίστριας, στις ανατολικές ακτές της βόρειας Αδριατικής. Σύμφωνα με την απογραφή του 2011 έχει 14.294 κατοίκους. Είναι σημαντικός τουριστικός προορισμός. Η πόλη σήμερα βρίσκεται σε μια χερσόνησο η οποία δημιουργήθηκε το 1763, όταν το νησί στο οποίο βρίσκεται η παλαιά πόλη ενώθηκε με τη στεριά. Ιστορία Στο Ρόβινι υπήρχε οικισμός Ιλλυρίων μέχρι την κατάκτησή του από τους Ρωμαίους. Κατά τη διάρκεια της Ρωμαϊκής κυριαρχίας ονομαζόταν αρχικά Αρουπίνιο ή Μονς Ρουμπινέους και στη συνέχεια Ρυγίνιο και Ρουβίνιο. Σύμφωνα με τον χρονογράφο Μπενούσι, το Ρόβινι ιδρύθηκε στα τέλη του 3ου αιώνα μ.Χ. με τις αρχές του 5ου αιώνα μ.Χ.. Έγινε μέρος της Βυζαντινής Αυτοκρατορίας και στη συνέχεια του Βασιλείου των Φράγκων, οι οποίοι το προσάρτησαν στο πατριαρχείο της Ακουιληίας. Η πρώτη αναφορά στην πόλη γίνεται τον 8ο αιώνα μ.Χ. Τον 10ο και τον 11ο αιώνα ανήκε σε διάφορους φεουδάρχες. Το 1188 υπέγραψε σύμφωνο εμπορικής συνεργασίας με το Ντουμπρόβνικ, την κυρίαρχη δύναμη της εποχής. Ύστερα από πολυετείς συγκρούσεις με γειτονικές πόλεις, το Ρόβινι συμφώνησε το 1283 να γίνει βρεθεί υπό την εξουσία της Βενετίας ώστε να μπορεί να προστατευθεί από διάφορες εξωτερικές απειλές. Κατά τη διάρκεια της ενετοκρατίας, που διήρκησε μέχρι το 1797, το Ρόβινι ήταν μια από τις σημαντικότερες πόλεις της Δημοκρατίας της Βενετίας. Στη διάρκεια αυτής της περιόδου η πόλη οχυρώθηκε με δύο σειρές τειχών και κατασκευάστηκαν τρεις πύλες. Τμήμα των οχυρώσεων είναι ορατό μέχρι σήμερα. Κοντά στην αποβάθρα φαίνεται μία από τις πύλες, η Καμάρα του Μπάλντι, που χρονολογείται από το 1680, και ένας πύργος ρολογιού της ύστερης αναγέννησης. Το 1677 ολοκληρώθηκε το καμπαναριό της Αγίας Ευθυμίας στα πρότυπα του καμπαναριού του Αγίου Μάρκου. Στην πόλη άνθησε ως κέντρο ναυπήγησης και θαλάσσιου εμπορείου μέχρι που παραγκωνίστηκε από την Τεργέστη και τη Ριέκα. Το 1763, λόγω της διαρκούς επέκτασης της πόλης το κανάλι ανάμεσα στο νησί και την ενδοχώρα μπαζώθηκε. Μετά την πτώση της Βενετίας το 1797, το Ρόβινι έγινε τμήμα της Αυστριακής Αυτοκρατορίας μέχρι το τέλος του Α΄ Παγκοσμίου Πολέμου. Στη συνέχεια έγινε τμήμα του βασιλείου της Ιταλίας μέχρι το 1947, όταν πέρασε στην κατοχή της Γιουγκοσλαβίας, ως τμήμα της Σοσιαλιστικής Δημοκρατίας της Κροατίας με τη συνθήκη ειρήνης του Παρισιού. Τις 25 Ιουνίου 1991, μετά την ανεξαρτοτοπολιηση της Κροατίας, έγινε τμήμα της Κροατίας. Αξιοθέατα Η παλαιά πόλη του Ρόβινι βρίσκεται πάνω σε μια χερσόνησο που μέχρι το 1763 ήταν νησί και αποτελεί το αρχικό πυρήνα της πόλης. Λόγω της ένδειας χώρου, τα σπίτια και οι δρόμοι είναι στενοί και οι πλατείες μικρές. Χαρακτηριστικές είναι οι καμινάδες των κτιρίων. Η παλαιά πόλη αποτελεί από το 1963 μνημείο πολιτισμού. Πάνω από την παλαιά πόλη δεσπόζει η βασιλική της αγίας Ευθυμίας, ένας τρίκλυτος μπαρόκ ναός ο οποίος κατασκευάστηκε την περίοδο 1725-1736. Δίπλα στον ναό βρίσκεται το καμπαναριό ύψους 60 μέτρων, με ένα άγαλμα της αγίας Ευθυμίας στην κορυφή του. Ο ναός δεσπόζει πάνω από την πόλη. Δίπλα βρίσκεται το παρεκκλήσι το αγίου Γεωργίου, που χρονολογείται από τον 10ο αιώνα μ.Χ. Το δημαρχείο της πόλης στεγάζεται σε ένα παλάτι πραιτοριανών που χρονολογείται από το 1308. Στην κεντρική πλατεία βρίσκεται ο πύργος του ρολογιού, οποίος χρονολογείται από τον 17ο αιώνα. Στην πόλη επίσης βρίσκεται ένα μοναστήρι των Φραγκισκανών. Ο κύριος ναός είναι μπαρόκ αρχιτεκτονικής κατασκευάστηκε την περίοδο 1702-1710. Στο μοναστήρι υπάρχει βιβλιοθήκη με 12.000 βιβλία. Αδελφοποιήσεις Το Ρόβινι έχει αδελφοποιηθεί με: Άντρια, Ιταλία (από το 1982) Καμαϊόρε, Ιταλία (από το 1990) Λέονμπεργκ, Γερμανία (από το 1990) Πρέβεζα, Ελλάδα - 1991 Πέζαρο, Ιταλία Παραπομπές Εξωτερικοί σύνδεσμοι (Κροατικά) Επίσημος ιστότοπος